**REPUBLIKA HRVATSKA**

**KOPRIVNIČKO-KRIŽEVAČKA ŽUPANIJA**

**OSNOVNA ŠKOLA „GRIGOR VITEZ“ SVETI IVAN ŽABNO**

Trg Karla Lukaša 7

48 214 Sveti Ivan Žabno

Kontakt: 048/851-408

E-mail: balogijada@gmail.com

Web-stranica škole: <http://os-gvitez-zabno.skole.hr/>

KLASA: 602-02/20-01/07

URBROJ: 2137-46-20-02

--------------------------------

Sveti Ivan Žabno, 27. svibnja 2020.

**OBAVIJEST O OTKAZIVANJU**

2. (krasnoslovno-scenske i likovne) *Balogijade*!

Poštovani kolege učitelji, nastavnici i ravnatelji, dragi suradnici i prijatelji,

nevjerojatno nam je žao što vas moramo obavijestiti da se ovogodišnja 2. Balogijada, u obliku u kojemu je planirana, sukladno raspisanom natječaju – s očekivanim sudjelovanjem vaših učenika onako kako je to vrlo lijepo bilo prošle godine, OTKAZUJE!

Naime, zbog poznate društvene, a time i odgojno-obrazovne situacije uzrokovane pandemijom virusa COVID-19, zaprimili smo mali broj učeničkih radova, što je i razumljivo s obzirom na neodvijanje nastave u klasičnom obliku.

Uzimajući sve okolnosti u obzir, gdje je na prvom mjestu i dalje, kao i uvijek, sigurnost naše djece, najrazumnijim rješenjem smatramo otkazivanje ovogodišnje Balogijade u planiranom obliku. Molimo vas za razumijevanje u ovim nesretnim virusnim okolnostima.

**Međutim, ne htijući u potpunosti prekinuti radost balogovske igre, na dan kada se trebala održati 2. Balogijada, 5. lipnja 2020., ponudit ćemo vam zanimljiv sadržaj koji ćete moći popratiti online – na daljinu. Neka nas daljina malo i razveseli! 😊**

Ništa nećemo najavljivati – neka bude (nadamo se) lijepo iznenađenje! Prigodni sadržaj bit će dostupan 5. lipnja 2020. od 17 sati na web-stranici naše škole, gdje možete pratiti i eventualne dodatne obavijesti.

Također obavještavamo mentore i njihove učenike koji su svoje radove poslali na raspisani natječaj 2. Balogijade (velikom većinom prije početka nastave na daljinu) da će za svoj trud svi biti nagrađeni ravnopravnim prigodnim nagradama koje će biti dostavljene na adresu škole koju učenici pohađaju.

U nadi da ćemo sljedeće školske godine na vašoj i našoj Balogijadi mjeriti radost učenika, a ne njihovu temperaturu, srdačno vas pozdravlja balogovska ekipa iz Svetog Petra Čvrsteca i Svetog Ivana Žabna! 😊

Povjerenstvo za organizaciju 2. Balogijade